ඉරනතිව් ප්‍රදේශයේ දී එල්.ටී.ටී.ඊ. මිසයිල ප්‍රහාරයෙන් 1998 වසරේ දී විනාශ වී ගිය “ලයන් එයාර්” ගුවන් යානයේ ගමන්ගත් මඟීන්ගේ සිරුරු වළ දමා ඇතැයි සැලකෙන පුනරින් කව්දාරිමුන ප්‍රදේශයේදී එම සිරුරු කොටස් ගොඩගැනීමේ මහේස්ත්‍රාත් පරීක්ෂණය ඊයේ (9) පෙරවරුවේ ආරම්භ විය.හමුදා බුද්ධි තොරතුරු මත 2011 වසරේ ජූනි මස 13 වැනි දින යාපනය මනිපායි ප්‍රදේශයේ දී අත්අඩංගුවට ගත් එල්.ටී.ටී.ඊ. ත්‍රස්තවාදීයෙකුගෙන් පොලිස් ත්‍රස්තවාදී විමර්ශන කොට්ඨාසය කරන ලද ප්‍රශ්න කිරීම්වලින් මේ ලයන් එයාර් ප්‍රහාරය පිළිබඳ සියලු තොරතුරු හෙළි වී තිබේ.ඒ අනුව 1998 වසරේ සැප්තැම්බර් 29 වැනි දින එල්.ටී.ටී.ඊ. සංවිධානයේ උපදෙස් මත ඉරනතිව් දූපතේ් සිට ලයන් එයාර් සමාගමට අයත් ‘ඇන්ටනොව් 24” ගුවන් යානය ද මිසයිල ප්‍රහාරයක් එල්ල කර විනාශ කළ බවට කරුණු හෙළි කරගෙන තිබුණි.එම ත්‍රස්තවාදියාගේ ප්‍රකාශය අනුව එහි ගමන්ගත් මඟීන්ගෙන් 31 දෙනකුගේ සිරුරු වළ දමා ඇතැයි සැලකෙන පුනරින් කව්දාරිමුන මුහුදු වෙරළ ආසන්න ස්ථාන කීපයක් අනාවරණය කරගෙන ඇත.